TRUE ถอนตัวไม่เข้าร่วมประมูลใบอนุญาต 4G คลื่น 900 MHz
TRUE ถอนตัวไม่เข้าร่วมประมูลใบอนุญาต 4G คลื่น 900 MHz ในวันที่ 27 พฤษภาคม 2559 แจงปัจจุบันกลุ่มบริษัทมีคลื่นความถี่ครบถ้วนและเพียงพอที่จะให้บริการได้อย่างมีประสิทธิภาพสูงอยู่แล้ว
17 พ.ค. 2559

บริษัท ทรู คอร์ปอเรชั่น จำกัด (มหาชน) หรือ TRUE ระบุว่า ตามที่คณะกรรมการกิจการกระจายเสียง กิจการโทรทัศน์ และ กิจการโทรคมนาคมแห่งชาติ จะจัดให้มีการประมูลใบอนุญาตให้ใช้คลื่นความถี่ สำหรับกิจการโทรคมนาคมเคลื่อนที่สากล ย่าน 900 MHz ในวันที่ 27 พฤษภาคม 2559 นั้น
ทั้งนี้ บริษัทขอแจ้งให้ทราบว่า ที่ประชุมคณะกรรมการของบริษัทครั้งที่ 4/2559 เมื่อวันที่ 16 พฤษภาคม 2559 มีมติไม่เข้าร่วมการประมูลดังกล่าว เนื่องจาก ณ ปัจจุบัน กลุ่มบริษัทมีคลื่นความถี่ครบถ้วนและเพียงพอที่จะให้บริการได้อย่างมีประสิทธิภาพสูงอยู่แล้ว กล่าวคือ มีทั้งคลื่นที่เป็นย่านความถี่สูง ซึ่งมีคุณสมบัติเด่นในด้านความจุ(1800 MHz และ 2100 MHz) และ คลื่นที่เป็นย่านความถี่ต่ำ ซึ่งมีคุณสมบัติเด่นในด้านความครอบคลุม (850 MHz ภายใต้ CAT Telecom และ 900 MHz) อีกทั้งมีปริมาณคลื่นความถี่มากถึง 55 MHz ส่งผลให้บริษัทมีศักยภาพในการให้บริการที่ครอบคลุมได้ทุกมิติ ทั้ง 2G 3G และ 4G ครบถ้วนสมบูรณ์อยู่แล้ว
อนึ่งก่อนหน้านี้ เมื่อวันที่ 19 เม.ย.59 เมื่อเวลา 10.40 น. ตัวแทนจาก TRUE ได้เข้ามารับซองเอกสารแสดงความจำนงขอรับใบอนุญาตใช้คลื่นความถี่สำหรับกิจการโทรคมนาคมเพื่อเตรียมความพร้อมในการเข้าร่วมประมูลคลื่น 900 MHz รอบใหม่ในวันที่ 27 พ.ค.นี้ 